Den tidligere Hobro-spiller og det nuværende medlem af bestyrelsen i Hobro IK, Jonas Brix-Damborg, har været ude for en voldsom ulykke.

En sprunget ringmuskel og en flækket endetarm. Det blev resultatet for den mangeårige Hobro-spiller Jonas Brix-Damborg, da han var ude for en alvorlig ulykke i forbindelse med renovering af sit hus. - Jeg skulle hente en snor til min svigerfar og kravlede op på en forskalling. Det var ikke ret højt - 60-70 centimeter. Jeg hoppede ned, og så stod der et redskab, jeg ikke havde set, som jeg falder ned i, siger han til Ekstra Bladet . - Jeg får det ikke direkte op bagi, men sideværts, som går ind og ødelægger ringmusklen og endetarmen. Jonas Brix-Damborg var gennem 10 år en del af spillertruppen i Hobro IK, og hans barndomsklub var Frem Skørping IF. I dag er han stadig en del af Hobro IK, da han har plads i klubbens bestyrelse. Midlertidig stomi - forhåbentligt Ulykken betød, at Jonas Brix-Damborg med ambulance røg på hospitalet, og her ventede 14 dage på Aarhus Universitetshospital, hvor han otte gange var i narkose og var igennem to store operationer. Han fortæller mere om forløbet på sin Instagram-profil. - Efter uheldet har jeg også fået mig en ny ven, dog kun midlertidigt hvis alt forløber efter planen, (som i kan se på billedet, en stomi). - Der er ingen tvivl om, at accepten af den var hård for mig, da jeg ikke lige havde set mig selv med en stomi. Men her en måned efter må jeg indrømme, at den egentlig ikke sætter begrænsninger for mig, og jeg er ok med den, lyder det fra Brix-Damborg i Instagram-opslaget. Hvis alt går vel, så er det kun i en periode, at stomiposen skal være den tidligere Superliga-spillers 'ven'. På et tidspunkt kan han formentlig smide den. - De første 14 dage kendte jeg ikke til udsigterne, men jeg har fået gode tilkendegivelser efterfølgende. Alt på nuværende tidspunkt ser godt ud, men der er stadig risiko for infektion. - Så er det, at min midlertidige ven kan gå hen og blive permanent. Det frygter jeg, siger Brix-Damborg til Ekstra Bladet.